Predkladacia správa

V súlade s uznesením vlády SR č. 680/2007 k Programu podpory zdravia znevýhodnených komunít na Slovensku 1. etapa – Program podpory zdravia znevýhodnenej rómskej komunity na roky 2007 – 2008 predkladá Úrad verejného zdravotníctva SR Hodnotiacu správu o výsledkoch 1. etapy Programu podpory zdravia znevýhodnenej rómskej komunity za roky 2007 – 2008 (ďalej len „program“). 
V rokoch 2007 až 2008 pracovalo v rámci riešenia programu v teréne (v segregovaných a separovaných rómskych lokalitách a osídleniach) 30 komunitných pracovníkov v oblasti zdravotnej výchovy (ďalej „KPZV“), ktorí zabezpečovali v oblasti zdravotnej výchovy komunikáciu medzi segregovanou osadou a lekármi, sestrami, pôrodnými asistentkami, verejnými zdravotníkmi, a šírili zdravotnú osvetu a informovanosť v komunite. Zároveň sa realizoval Monitoring životného štýlu a zdravotného stavu (ďalej len „monitoring“). Zámerom monitoringu bolo získať objektívne informácie o rómskej populácií žijúcej v segregovaných a separovaných rómskych osídleniach a lokalitách, resp. v okrajových častiach obcí. Napriek snahe komunitných pracovníkov v oblasti zdravotnej výchovy sa nepodarilo do monitoringu zapojiť obyvateľov  rómskych osád situovaných mimo obec. Monitoringu sa zúčastnili Rómovia žijúci v okrajových častiach obcí. Táto skutočnosť výrazne ovplyvnila získané výsledky. Okrajové časti obcí obývané rómskym obyvateľstvom sa úrovňou bývania a infraštruktúrou približujú k majoritnej populácií, preto získané výsledky je nutné chápať ako stav, ktorý nezodpovedá typickým podmienkam segregovaných rómskych osád. Charakteristika úrovne bývania, zásobovania pitnou vodou a ďalších sledovaných ukazovateľov sa preto približuje k majoritnej populácii. Rovnako priaznivé sú aj vybrané ukazovatele   životného štýlu.
 Program sa realizoval z finančných prostriedkov pridelených do kapitoly MZ SR, v spolupráci s Regionálnymi úradmi verejného zdravotníctva (v Košiciach, Poprade, Prešove, Spišskej Novej Vsi, Michalovciach, Bardejove, Starej Ľubovni, Banskej Bystrici, Rimavskej Sobote a Rožňave), Úradom splnomocnenkyne vlády SR pre rómske komunity, regionálnymi kanceláriami Úradu splnomocnenkyne vlády SR pre rómske komunity, Asociáciou komunitných pracovníkov, terénnymi sociálnymi pracovníkmi, rómskymi asistentmi učiteľa, lekármi (všeobecnými, odbornými), starostami, pedagogickým pracovníkmi (základných a materských škôl) pracujúcimi v regiónoch a tiež s mimovládnymi organizáciami zameranými na pomoc rómskym znevýhodneným skupinám. Program koordinoval Úrad verejného zdravotníctva SR.
Realizácia 1. etapy programu preukázala užitočnosť sústavného pôsobenia KPZV a jeho priaznivý dopad na zvýšenie zdravotného uvedomenia, budovanie pocitu prichádzajúcej pomoci a rozširovania vedomostí o správnych hygienických a zdravotných návykoch u obyvateľov segregovaných a separovaných rómskych osídlení. Pozitívne výsledky získané v súvislosti s realizáciou programu je možné udržať len v súčinnosti s cieľovou skupinou – obyvateľmi segregovaných a separovaných rómskych osídlení, a to dodržiavaním zásad pri udržaní zdravého životného štýlu a aktívnej spolupráci pri zmene svojej zdravotnej a životnej situácie. Výraznejšia zmena v zdravotnom stave a životnom štýle cieľovej skupiny si vyžaduje dlhotrvajúce, sústavné a systematické zdravotno-výchovné pôsobenie.